أي واحد ما كانش عايش فشي كهف العشر سنوات الأخيرة، غا يكون تايعرف ناس مغاربة خرجو من الإسلام، أو على الأقل سمع بعدد منهم، أو قرا أخبار عليهم، أو طاحت عينو على كتاباتهم أو فيديوهاتهم. هاد الموجة ديال الفرار من دين الله يقدر المومن البسيط ما يتسوقش ليها، ولكن دوك للي تايعتابرو راسهم حراس العقيدة، مسببة ليهم القوق والبرقوق فالراس. ولاو دايرين بحال الموسيقيين ديال التايتانيك، الباطو تايغرق وهوما مازال تايضربو الكامانجة. الموسيقى ديال حراس العقيدة مختالفة وتاتجي فأشكال متعددة. ها للي تايدير جهاد السينيال – التبليغ على صفحات وقنوات الكفار، ها للي تايضل يسب ويهدد، وكاين للي لاعبها الجهبذ علامة عصره، للي غا يوقف سدا منيعا أمام جحافل أمة لا إله. بحال “جون سنو” ديال “غيم أوف ثرونس” مين وقف بسيفو قدام جيش كامل. هاد خونا العالم، لقا ثغرة فالسوق، تايولي مختص بالملف الإلحادي، بحال يلا الملحد زعما منتمي للمافيا، تايخلي الشغالات الأخرى للي عندو وتايتفرغ لنسف الإلحاد. ما بقا ليه والو ويكتبها فال CV، تايولي مهووس بطواحين هواء الإلحاد لدرجة أنو فين ما مشا تايبدا يهدر على كيفاش ناظر وحاضر وأفحم. تايبقا حاضي الملاحدة النهار كامل شنو دارو، شنو كتبو، فين مشاو. هاد “مفرشخ الإلحاد” العلامة تاتلقاه تايفهم فكلشي واخا هو عندو شهادة فميدان واحد، أو ما عندوش كاع. كون غير حبس الأمر هنا، نقولو ما كاين مشكل، لكن “جنون العظمة” تايرد هاد “جون سنو” وهاد أبو خرافة الأنصاري يوليو أطباء نفسانيين باغيين يعالجو “مرض” الإلحاد! تاتدوز الأيام تاتلقى خونا بدا يكون خلية ديال “مفرشخي الإلحاد”، هاد الخلية تاتولي من بعد مركز، وهاد المركز تايولي ينظم مؤتمرات وندوات وأمسيات على الإلحاد. آخر نكتة من مغامرات الدونكيشوت أبو طاحونة هي الأيام الثقافية السنوية ديال شعبة الدراسات الإسلامية ديال كلية بنمسيك، واللي موضوعها: الإلحاد الجديد بين أسبابه النفسية والمعرفية! إييه نعاماس، سمع على ودنك أيها الملحد الجديد! المحاضرون الكرام للي جايبينهوم يداويونا، حنا معشر المونحيدين، وعر من “الوايت وولكرز”: أبو زيد المقرئ الإدريسي ، هيثم طلعت ، البشير عصام ، فاطمة الزهراء الأنصاري ، كريمة دوز وخالد رياض . هاد الكتيبة المحمدية هي للي غا تدير لينا الرقية الشرعية باش تخرج منا عفريت الإلحاد ونصدقو مصيدين صايمين رمضان هاد العام. للي ما بغاش يدخل لريوس هاد الناس، حيت بنادم هبيل أو تايتهابل، هو أن الملحد تايضحك على هدرتهوم. ديك الهدرة للي تايمضغو فيها ديما، تقدر تدغدغ مشاعر المومن وتدير ليه القشعريرة، لكن الملحد تايجيه داكشي هزلي. طبعا الهدف الأسمى عند داك للي تايتهابل ماشي هو يرجع الملحد للإيمان، الهدف هو تقليل الخسائر. الإنترنت فضحات المستور وعجلة التحرر من الخرافات تاتدور بسرعة مجنونة. شحال قدك تغطي الشمس بالغربال؟ أتوقع أن أعداد المقبلين على “النايتس واتش” الإسلامية للدفاع على السور المقدس، غادي تزيد فالسنوات القادمة، لأنها خدمة زاز لوز، ما تاتفيد الإنسانية بتا خصية وعاطيها للتسافير والقص والغنائم.  دوماج عندي ضمير إيما كون دخلت على هاد البيعة وشرية ونسمي راسي “النايت كينغ” للي تايحول الملاحدة لمؤمنين. أُخَيَّ في نبذ الخرافة هلم.....فقد جئتك بالخبر السعيد خصصوا لنا أياما بأكملها.....عنونوها بالإلحاد الجديد تمهل قليلا قبل الحكم فإن.....فيها ورب الأرباب ما يفيد كيف لا وضيوفها فيهم.....المرأة والرجل الهِمُّ والعتيد أبو زيد زادنا الله من علمه.....والبشير الكنز الذي لا يبيد وفاطمة المتلألئة بحجابها.....كأني بأنصارية من بعيد وكريمة السالكة إلا ربها.....الكبير الواسع القيوم الحميد ومسك ختامها كسسمولوجي.....مع هيثم طلعت العميد أما إن سألت عن القارئ.....فبترتيله يخشع الملحد الشديد 
الإلحاد الجديد: شكون غا يوقف لهاد الوحش للي تايهدد المسلمين؟ ماشي صحاب لامبة وندوتهم الغبية فبنمسيك